
 31.10.2019
 BG
 Официален вестник на Европейския съюз
 L 280/1
 РЕГЛАМЕНТ ЗА ИЗПЪЛНЕНИЕ (ЕС) 2019/1776 НА КОМИСИЯТА
 от 9 октомври 2019 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1 и член 12 от него,
 като има предвид, че:
 (1)
 С Регламент (ЕИО) No 2658/87 бе създадена номенклатура на стоките (наричана по-долу „Комбинираната номенклатура“ или „КН“), за да бъдат едновременно изпълнени изискванията във връзка с Общата митническа тарифа, със статистиката на външната търговия на Съюза и с други политики на Съюза, засягащи вноса или износа на стоки.
 (2)
 В интерес на опростяването на законодателството е целесъобразно КН да се актуализира и да се адаптира структурата ѝ.
 (3)
 Необходимо е КН да бъде изменена, за да се въведе постепенното намаляване на митническите ставки за продуктите, обхванати от Споразумението под формата на Декларация относно разширяването на търговията с продукти на информационните технологии (СИТ 2), както се изисква по силата на Решение (ЕС) 2016/971на Съвета (2). В резултат на това постепенно намаляване глави 84, 85 и 90 от КН следва да бъдат актуализирани и опростени.
 (4)
 Изменения в КН се налагат и с цел да бъдат отразени промените в изискванията във връзка със статистиката, търговската политика и развитието на технологиите и търговията, като се заличат някои неактуални кодове — например код по КН 3926 90 92, като се въведат нови подпозиции с цел улесняване на наблюдението на конкретни стоки — например подпозиция за синтетични диаманти в глава 71 от КН, и като се поправи наименованието или класирането на някои вещества в списъка на непатентните наименования на фармацевтичните субстанции в приложение 3 от част трета („Тарифни приложения“) на приложение I към Регламент (ЕИО) No 2658/87 и в списъка на междинните фармацевтични съединения в приложение 6 от част трета („Тарифни приложения“) на приложение I към същия регламент.
 (5)
 В допълнителна забележка 4 към глава 4 понастоящем нормативно установената гранична стойност за суроватъчни пермеати е определена само като „повече от 0,1 %“ тегловно. За да се избегне погрешно тълкуване, е необходимо тази забележка да бъде изменена, като се посочи изрично, че суроватъчните пермеати са продукти със съдържание на лактати, равно на или по-голямо от 0,100 % тегловно.
 (6)
 За да се осигури по-добро наблюдение на разрастващия се пазар на „млека на прах, обогатени с растителни мазнини“, е необходимо в подпозиция 1901 90 да се създаде нов код по КН за тези продукти.
 (7)
 За да се отразят адекватно особеностите на пазара на дестилати от вино, от една страна, и дестилати от гроздови джибри, от друга страна, е целесъобразно в подпозиция 2208 20 да се въведе съответстващо разграничение.
 (8)
 Както е предвидено в Директива (ЕС) 2016/802 на Европейския парламент и на Съвета (3), в следващата фаза от намаляването на серните оксиди в корабното